VEGA præsenterer **The White Album blander nyt nordisk melankoli med gamle kendinge i Lille VEGA**

*The White Album vil spille lunefulde kendinge samt give publikum mulighed for at opleve nogle af deres nyeste ballader, der emmer af nordisk melankoli og dyb lyrik, når de den 1. april 2017 gæster Lille VEGA.*

Et nyt album er under opsejling fra de varme folk-hjerter i The White Album. Albummet følger op på debutalbummet fra 2014, *The Quiet Strum*, som blev meget vel modtaget af musikmedier landet over. Et solidt album produceret med assistance fra Kashmirs Asger Techau og sprængfyldt med hjerte, sjæl og formfuldendt folkpop. Til april serverer de gamle kendinge fra *The Quiet Strum* og helt nye sange.

Det er langt fra første gang, at de charmerende, skæggede mænd gæster VEGA. Udover utallige Ideal Bar koncerter havde Lille VEGA fornøjelsen af deres inderlighed og charme forrige år.

**Musikalsk treenighed**

De tre venner Claus Arvad, Jakob Eilsø og Frederik Vedersø har siden 2010 skabt sjælefuld stemning med deres optrædener som The White Album. Alle tre havde førhen været medlemmer af andre bands, men i 2010 fandt de sammen om at skabe musik ligeså ren og personlig som deres inspirationskilder The Beatles, Simon & Garfunkel og Neil Young. Faktisk er The White Album opkaldt efter Beatles-albummet af samme navn fra 1968.

De tre venner har udtalt, at de fungerer bedst, når de er der alle tre, og alle byder ind i musikskabelsesprocessen. Vi glæder os til at byde dem alle tre velkommen til foråret til en fortryllende koncert den 1. april i Lille VEGA.

**Fakta om koncerten:**

The White Album (DK)

Lørdag den 1. april 2017 kl. 21.00

Lille VEGA, Enghavevej 40, 1674 København V

Billetpris 150 kr. + gebyr

Billetsalget starter fredag den 21. oktober via vega.dk og Ticketmaster